6.  โครงการในอนาคต

บผฟ. มีเป้าหมายที่จะขยายความสามารถในการผลิตไฟฟ้าของกลุ่มบริษัทเป็น 5,000 เมกะวัตต์
ภายในปี 2546
ทั้งนี้จะให้ความสำคัญกับโครงการผู้ผลิตไฟฟ้าอิสระหรือผู้ผลิตไฟฟ้ารายย่อยที่เริ่มดำเนินการและมีรายได้ในเชิงพาณิชย์แล้วเป็นลำดับแรก
โดยจะต้องเป็นโครงการในประเทศไทยหรือประเทศเพื่อนบ้านที่มีการซื้อขายไฟฟ้าข้ามแดนกับ กฟผ.
โดยมีสัญญาซื้อขายไฟฟ้าระยะยาว

  ปัจจุบัน บผฟ. มีแผนการดำเนินงานของธุรกิจไฟฟ้าในประเทศไทยดังนี้

1.  บผฟ. จะเข้าร่วมในการประมูลทรัพย์สินของ กฟผ. รวมทั้งสิทธิในการพัฒนาโครงการต่าง ๆ
    ของ กฟผ. เช่น โครงการ Re-powering
    ซึ่งเป็นการปรับปรุงโรงไฟฟ้าเก่าให้มีประสิทธิภาพเพิ่มขึ้นโดยนำเทคโนโลยีที่ทันสมัยมาปรับใช้

2.  บริษัท เอ็กโก กรีน เอ็นเนอร์ยี่ จำกัด ซึ่งดำเนินธุรกิจพัฒนาโรงไฟฟ้าชีวมวล
    โดยได้ศึกษาความเป็นไปได้ของโครงการโรงไฟฟ้าแกลบที่จังหวัดร้อยเอ็ด
    และโรงไฟฟ้าเศษไม้ยางพาราที่จังหวัดยะลา ภายใต้สัญญาผู้ผลิตไฟฟ้าเอกชนรายเล็ก
    มีแผนที่จะเพิ่มทุน จาก 100,000 บาท เป็น 550,000,000 บาท
    เพื่อนำเงินไปลงทุนในการก่อสร้างโรงไฟฟ้าร้อยเอ็ดต่อไป
    หลังจากการลงนามสัญญาเงินกู้ในโครงการโรงไฟฟ้าร้อยเอ็ดสิ้นสุด

3.  บริษัท ร้อยเอ็ด กรีน จำกัด ซึ่งเป็นผู้ผลิตไฟฟ้าโดยใช้แกลบเป็นเชื้อเพลิง
    ปัจจุบันอยู่ในขั้นตอนการก่อสร้างโรงไฟฟ้าแกลบขนาด 8.8 เมกะวัตต์
    ที่จังหวัดร้อยเอ็ดและมีกำหนดการเดินเครื่องกลางปี 2545 และมีโครงการที่จะเพิ่มทุน จาก
    30,000 บาท เป็น 180,000,000 บาท เพื่อดำเนินการก่อสร้างโครงการให้แล้วเสร็จต่อไป
    หลังจาก สัญญาเงินกู้มีผลบังคับใช้ และได้มีการเบิกใช้เงินกู้ครั้งแรกแล้ว (Financial
    Closing)

4.  บริษัท กัลฟ์ เพาเวอร์ เจเนอเรชั่น จำกัด ซึ่งเป็นบริษัทย่อยของบริษัท กัลฟ์ อิเล็คตริก จำกัด
    ได้ทำสัญญาซื้อขายกระแสไฟฟ้ากับ กฟผ. ตั้งแต่ปี 2540 ในขณะนี้ บริษัท กัลฟ์ เพาเวอร์
    เจเนอเรชั่น จำกัด ยังอยู่ระหว่างการเตรียมการก่อสร้าง และยังไม่ได้ดำเนินธุรกิจใดๆ
    โดยคาดว่าจะเริ่มจ่ายไฟฟ้าได้ในปี 2547

5.  บผฟ. ได้ลงนามในสัญญาบันทึกความเข้าใจกับ บริษัท ยูโนแคล บางปะกง (เบอร์มิวดา)
    จำกัด เมื่อวันที่ 27 เมษายน 2543 เพื่อร่วมลงทุนผลิตไฟฟ้าในโครงการ SPP
    และขณะนี้อยู่ในระหว่างพิจารณาจัดตั้ง บริษัท UNEGCO

  ส่วนแผนการลงทุนในประเทศต่างๆ ในภูมิภาคเอเชียตะวันออกเฉียงใต้มีดังนี้

1.  สำหรับโครงการระบบส่งไฟฟ้าในกัมพูชา ซึ่งจะเป็นการร่วมมือกับรัฐบาลกัมพูชาเพื่อพัฒนาระบบ
    ไฟฟ้าแรงดันสูงจากประเทศไทยที่จุดเชื่อมต่อชายแดนไทย-กัมพูชา บผฟ.
    ได้มีการลงนามในบันทึกความเข้าใจกับกระทรวงอุตสาหกรรม เหมืองแร่ และพลังงาน
    ของประเทศกัมพูชา เพื่อรับพลังงานไฟฟ้าจากประเทศไทยไปยัง 3 จังหวัด ของกัมพูชา ได้แก่
    ศรีโสภณ เสียมราฐ และ พระตะบอง เมื่อวันที่ 5 เมษายน 2543
    โดยคาดว่าจะเริ่มซื้อขายได้ปลายปี 2545

2.  บผฟ. ได้ซื้อสิทธิในการเข้าร่วมลงทุนในโครงการโรงไฟฟ้าพลังน้ำ น้ำเทิน 2
    ซึ่งมีขนาดกำลังการผลิตรวม 1,060 เมกะวัตต์ โดยจะขายให้ กฟผ. เป็นจำนวน 920
    เมกะวัตต์ และ 80 เมกะวัตต์ ขายให้รัฐบาลลาว โดยจะมีการลงนาม Shareholder
    Agreement ประมาณเดือนเมษายน 2544 และจะมีการลงนามในสัญญาซื้อขายไฟฟ้ากับ กฟผ.
    และสัญญาสัมปทานกับรัฐบาลลาวประมาณเดือนมิถุนายน 2544
    สำหรับกำหนดการเริ่มก่อสร้างจะเป็นประมาณเดือนธันวาคม 2545
    และจะเริ่มซื้อขายไฟฟ้าประมาณเดือนมิถุนายน 2550

นอกจากนั้น บผฟ. ยังมีเป้าหมายที่จะมุ่งเน้นการลงทุนในธุรกิจหลักคือไฟฟ้าเป็นสำคัญ
ดังนั้นคณะกรรมการของ บผฟ. ได้มีมติอนุมัติให้ขายหุ้นบริษัท เอ็กโกธุรกิจเหมือง จำกัด
ซึ่งดำเนินธุรกิจสำรวจและพัฒนาแหล่งถ่านหินในประเทศอินโดนีเซีย และบริษัท เอ็กคอมธารา จำกัด
ซึ่งดำเนินธุรกิจผลิตและจำหน่ายน้ำประปาให้กับการประปาส่วนภูมิภาค ซึ่ง บผฟ.
กำลังอยู่ขั้นตอนพิจารณาหาผู้ซื้อหุ้นของบริษัท เอ็กโกธุรกิจเหมือง จำกัด ส่วนบริษัท เอ็กคอมธารา
จำกัด นั้น ถึงแม้ว่าได้เริ่มจำหน่ายน้ำล่วงหน้าให้กับการประปาส่วนภูมิภาค (กปภ.) แล้วเมื่อวันที่
15 กุมภาพันธ์ 2544 และจะจำหน่ายน้ำตามสัญญาตั้งแต่วันที่ 7 เมษายน 2544 ก็ตาม แต่ บผฟ.
ยังคงมีแผนที่จะขายหุ้นบริษัท เอ็กคอมธารา จำกัด ในอนาคต ทั้งนี้ บผฟ.
จะได้ดำเนินการพิจารณาหาผู้ซื้อหุ้นบริษัท เอ็กคอมธารา จำกัด ต่อไป